In memoriam Hindrek Meri - Äripäev
In memoriam Hindrek Meri
29. september 2009, 17:10
On lahkunud Hindrek-Peeter Meri, Eesti
iseseisvuse taastamise järgne esimene riigikontrolör, Riigikontrolli töö
Hindrek Meri oli omamoodi side sõjaeelse vaba Eesti ja taas vabaduse saavutanud Eesti vahel, andes 1990. aastal riigikontrolöri ametisse nimetatuna oma kogemused ja teadmised selleks, et üles ehitada sedasama riiki, mille kadumist ta lapsena oli näinud, seisab riigikontrolli saadetud teates.
Hindrek Meri sündis 21. veebruaril 1934. aastal Berliinis diplomaat Georg Meri noorema pojana. Aastatel 1941-1946 oli ta koos ema ja venna Lennartiga küüditatuna Siberis. Meri lõpetas 1958. aastal Tartu ülikooli majandusgeograafina ja töötas 1957-1990 Eesti NSV Riiklikus Plaanikomitees, sh 1988-1990 plaanikomitee esimehe esimese asetäitjana (reorganiseerimise järel ka majandusministri asetäitjana). 1981. aastal töötas Meri üheksa kuud Vietnamis sealse plaanikomitee nõunikuna.
1990. aastast kuni 1997. aastani teenis Hindrek Meri Eesti riiki riigikontrolörina, pannes aluse tänasele Riigikontrollile ja juhtides seda riigi ülesehitamise kõige raskemal ajal. Hindrek Meri järjekindlus ja ausus avaldasid suurt mõju Eesti riigi ja maksumaksjate raha kasutamise heade tavade ning seadusraamistiku kujundamisele.
Pärast seitsmeaastast teenistust riigikontrolörina nimetati Hindrek Meri Eesti Panga nõukogu liikmeks, kellena ta töötas aastatel 1998-2003.
Hindrek Meri elu ja töö on tunnistuseks sellele, kuidas eri aegadel jääda iseendaks, hoida ja edasi anda perekondlikke traditsioone abikaasa, isa, vanaisa ja onuna. Pensionipõlves oli Meri pühendunud oma Märjamaa lähedal asuva Paeküla mõisa taastamisele. 2008. aastal ilmus temalt mälestusteraamat "Tagasivaateid veerevast vagunist", mis sai avalikkuses väga sooja vastuvõtu osaliseks, andes võimaluse saada osa tema ja ta perekonna erakordsest elusaatusest. Hindrek Meri otsis tõde ja lõpetas ka oma mälestusteraamatu tõdemusega: igaüks otsigu ise tõde.
Hindrek-Peeter Meri jääb kolleegide ja sõprade mälestustesse kui südamlik, soe ja hooliv inimene. Tema loomuomane väärikus oli tasakaalu loojaks temas ja tema ümber.
<em>In memoriam</em> Hindrek Meri